*Likumprojekts*

**Grozījumi Apgrūtināto teritoriju informācijas sistēmas likumā**

Izdarīt Apgrūtināto teritoriju informācijas likumā (Latvijas Republikas Saeimas un Ministru Kabineta Ziņotājs, 2009, 6. nr.; Latvijas Vēstnesis, 2013, 232., 243. nr.; 2014, 257. nr.; 2017, 70. nr.) šādus grozījumus:

1. Papildināt 1. pantu ar 3. un 4. punktu šādā redakcijā:

"3) objekta vai apgrūtinātās teritorijas datu reģistrācija – datu sniedzēja iesniegtās datu kopas (datu sniedzēja rīcībā esošo datu kopums uz pirmreizējo datu iesniegšanas brīdi) pirmreizēja iekļaušana Apgrūtināto teritoriju informācijas sistēmā (turpmāk – Informācijas sistēma);

4) objekta vai apgrūtinātās teritorijas datu aktualizācija – Informācijas sistēmā reģistrētās datu kopas aizstāšana ar jaunāku datu kopu, tajā skaitā datu papildināšana vai dzēšana."

2. Aizstāt 2. pantā vārdus "Apgrūtināto teritoriju informācijas sistēmu (turpmāk – Informācijas sistēma)" ar vārdiem "Informācijas sistēmu".

3. Izslēgt 3. panta trešo daļu.

4. 7. pantā:

izteikt 2. punktu šādā redakcijā:

"2) Dabas aizsardzības pārvalde – par:

a) valsts izveidotajām īpaši aizsargājamām dabas teritorijām un to funkcionālajām zonām;

b) mikroliegumiem un to buferzonām;

c) pašvaldības izveidotajām īpaši aizsargājamām dabas teritorijām;"

aizstāt 3. punktā vārdus "valsts zinātniskais institūts "Pārtikas drošības, dzīvnieku veselības un vides zinātniskais institūts "BIOR""" ar vārdiem "Zemkopības ministrija";

aizstāt 5. punktā vārdus "Valsts kultūras pieminekļu aizsardzības inspekcija" ar vārdiem "Nacionālā kultūras mantojuma pārvalde";

izslēgt 12. punkta "a" apakšpunktu.

5. Aizstāt 8. panta 2. punktā vārdus "Valsts kultūras pieminekļu aizsardzības inspekcija" ar vārdiem "Nacionālā kultūras mantojuma pārvalde".

6. Izteikt 12. panta ceturto daļu šādā redakcijā:

"(4) Informācijas sistēmas pārzinis informāciju sagatavo un izsniedz elektroniskā veidā bez maksas:

1) datu sniedzējam Informācijas sistēmā reģistrētos datus par datu sniedzēja iesniegtajām apgrūtinātajām teritorijām un objektiem, kā arī šiem objektiem Informācijas sistēmā automātiski attēlotajām apgrūtinātajām teritorijām;

2) valsts tiešās pārvaldes iestādēm, pašvaldībām, privātpersonām, kas pilda tām deleģētos valsts pārvaldes uzdevumus, Saeimai, Valsts kontrolei, valsts drošības iestādēm, izmeklēšanas iestādēm, prokuratūrai un tiesām tām noteikto valsts pārvaldes funkciju un uzdevumu veikšanai;

3) Nekustamā īpašuma valsts kadastra informācijas sistēmā reģistrēta kadastra objekta īpašniekam vai, ja tāda nav, – tiesiskajam valdītājam, vai, ja tāda nav, – lietotājam."

7. Papildināt likumu ar 13. pantu šādā redakcijā:

**"13.pants. Informācijas sistēmas datu izsniegšanas ierobežojumi**

Informācijas sistēmas datus par objektiem un apgrūtinātajām teritorijām zemes vienībās, kurām valsts drošības iestādes ir noteikušas ierobežotu informācijas piekļuvi, Informācijas sistēmas pārzinis izsniedz ierobežotā apjomā, izņemot šā likuma 12. panta ceturtās daļas 1. un 3. punktā noteiktajām personām. Valsts drošības iestāžu noteiktajās zemes vienībās neizsniedzamo objektu un apgrūtināto teritoriju sarakstu Informācijas sistēmas pārzinis publicē tīmekļvietnē www.vzd.gov.lv."

Ministru prezidenta biedrs,

tieslietu ministrs Jānis Bordāns

Iesniedzējs:

Tieslietu ministrijas

valsts sekretārs Raivis Kronbergs